**ΓΡΗΓΟΡΙΟΥ ΤΟΥ ΠΑΛΑΜΑ**

**ΟΜΙΛΙΑ ΙΔ’**

**ΕΙΣ ΤΟΝ ΕΥΑΓΓΕΛΙΣΜΟΝ ΤΗΣ ΠΑΝΥΠΕΡΑΓΝΟΥ ΔΕΣΠΟΙΝΗΣ**

**ΗΜΩΝ ΘΕΟΤΟΚΟΥ ΚΑΙ ΑΕΙΠΑΡΘΕΝΟΥ ΜΑΡΙΑΣ**

Ο ψαλμωδός προφήτης, απαριθμούμενος τα της κτίσεως είδη και την εν αυτοίς σοφίαν του Θεού καθορών, του θαύματος όλος γεγονώς, μεταξύ γράφων εξεβόησεν˙ «ως εμεγαλύνθη τα έργα σου Κύριε, πάντα εν σοφία εποίησας». Εμοί δε νυν, τις εφαρμόσει λόγος προς ύμνον εξαγγέλειν πειρωμένω προς δύναμιν την δια σαρκός επιφάνειαν του τα πάντα κτίσαντος Λόγου; Ει γαρ θαύματος γέμει τα όντα και το εκ μη όντων ταύτα προελθείν εις τα όντα θείον και πολυύμνητον, πόσω θαυμασιώτερον και θειότερον και παρ’ ημών υμνείσθαι αναγκαιότερον, το γενέσθαι τι των όντων Θεόν, και ουχ απλώς Θεόν, αλλά τον όντως όντα Θεόν, και ταύτα την μηδέ φυλάξαι δυνηθείσαν ή βουληθείσαν το καθό γέγονεν ημετέραν φύσιν, και δια τούτο δικαίως εις τα κατώτατα της γης απωσθείσαν; τοσούτο γαρ μέγα και θείον, απόρρητόν τε και ανενόητον, το την ημετέραν φύσιν γενέσθαι ομόθεον και δι’ αυτής ημίν χαρισθήναι την επί το κρείττον επάνοδον, ως και τοις αγίοις αγγέλοις τε και ανθρώποις, και αυτοίς τοις προφήταις, καίτοι δια Πνεύματος ορώσιν, ανεπίγνωστον όντως μένειν, από του αιώνος υπάρχον κεκρυμμένον μυστήριον. Και τι λέγω, πριν εις πέρας ελθείν; Και γεγονός γαρ, ουχ ότι γέγονεν, άλλ’ όπως γέγονε, πάλιν μυστήριον μένει, πιστευόμενον άλλ’ ου γινωσκόμενον, προσκυνούμενον άλλ’ ου πολυπραγμονούμενον, και προσκυνούμενόν τε και πιστευόμενον δια μόνου του Πνεύματος˙ «ουδείς γαρ δύναται ειπείν Κύριον Ιησούν, ειμή εν Πνεύματι αγίω», και το Πνεύμά εστί δι΄ου προσκυνούμεν και δι’ ου προσευχόμεθα, φησίν ο απόστολος.

Ότι δε μη τοις ανθρώποις μόνον, αλλά και τοις αγγέλοις και τοις αρχαγγέλοις αυτοίς απερινόητόν εστί το μυστήριον τούτο, παρίστησι σαφώς και το παρ’ ημών εορταζόμενον σήμερον. Ευηγγελίσατο μεν γαρ ο αρχάγγελος τη Παρθένω την σύλληψιν˙ της δε μαθείν ζητούσης τον τρόπον και προς αυτόν ειπούσης, «πώς έσται μοι τούτο, επεί άνδρα ου γινώσκω;». μηδαμώς έχων ο αρχάγγελος ερμηνεύσαι τον τρόπον, επί τον Θεόν και ούτος κατέφυγε, «Πνεύμα λέγων άγιον επελεύσεται επί σε και δύναμις Υψίστου επισκιάσει σοι». Ώσπερ γαρ ει και τον Μωυσήν ήρετό τις, πώς εκ γης άνθρωπος, πώς εκ χώματος οστά και νεύρα και σάρξ, πώς αισθητήρια εξ αναισθήτου, αλλά και εκ της αδαμιαίας πλευράς πώς πάλιν άνθρωπος, πώς το οστούν εξετάθη και διηρέθη και ηνώθη και συνεδέθη, πώς εκ του οστού σπλάγχνα και χυμοί διάφοροι και τ’ άλλα πάντα; Ώσπερ ουν ει τις ταύτα τον Μωυσήν ηρώτα, είπεν αν ουδέν πλέον πλην ότι ο Θεός εστίν ο χουν λαβών από της γης και ποιήσας τον Αδάμ, και μιαντών του Αδάμ πλευρών λαβών και την Εύαν εργασάμενος, και τις μεν ο ποιήσας είπε, τον δε τρόπον πως εκείνα γέγονεν ουκ είπεν˙ ούτω και ο Γαβριήλ, ότι μεν το Πνεύμα το άγιον και η του Υψίστου δύναμις τον άσπορον εργάσονται τόκον, είπε, το δε πώς ουκ είπεν. Ει γαρ περί της Ελισάβετ προϊών μνησθείς, ότι συνέλαβεν εν γήρα και στείρα ούσα, πλέον έσχεν ειπείν ουδέν πλην ότι ουκ αδυνατήσει τω Θεώ παν ρήμα, πώς αν επί της εν παρθενία συλλαβούσης και τεκούσης έσχεν ειπείν τον τρόπον;

Έχει δε όμως και πλέον το προς την Παρθένον του αρχαγγέλου λεγόμενον, άλλ’ εις μυστηρίου μείζονος λόγον˙ «επελεύσεται γαρ», φησί, «Πνεύμα άγιον επί σε και δύναμις Υψίστου επισκιάσει σοι». Διατί; Ότι και το γεννώμενον ου προφήτης, ουδ’ απλώς άνθρωπος, ως ο Αδάμ, άλλ’ υιός υψίστου κληθήσεται και σωτήρ και ρύστης ανθρώπων γένους και βασιλεύς αιώνιος. Καθάπερ γαρ τους από κορυφής όρους εκπεσόντας λίθους και μέχρι των εσχάτων της υπωρείας κινουμένους, πολλοί διαδέχονται κρυμνοί, ούτως ημάς από της εν τω παραδείσω θείας εντολής και της κατ’ αυτόν μακαρίας διαίτης εκπεσόντας και μέχρις άδου καταφερομένους, πολλά διεδέξαντο δεινά. Οου γαρ ακάνθας και τριβόλους μόνον αισθητάς ανέτειλεν η γη κατά την εις τον προπάτορα κατάραν, αλλά πολλώ μάλλον ταις πολυειδέσι των πονηρών παθών ακάνθαις και ταις δειναίς τριβόλοις της αμαρτίας ενερπάρημεν. Ουδέ την λύπην μόνον εκείνην έσχε το ημέτερον γένος,ην η προμήτωρ εκληρώσατο δια της προς αυτήν κατάρας, εν λύπαις τίκτειν καταψηφισαμένης, αλλά και πας ο βίος ημών οδύνη και λύπη γέγονε σχεδόν.

Επείδε μέντοι φιλανρθώπως εφ’ ημάς ο πλάσας ημάς Θεός δια σπλάγχνα ελέους αυτού και κλίνας ουρανούς κατήλθε, και προσλαβόμενος εκ Παρθένου αγίας την ημών φύσιν ανεκαίνισε και επανήγαγε, μάλλον δε ανήγαγεν εις θείον και ουράνιον ύψος. Τούτο δη βουληθείς καταπράξαι, μάλλον δε την προαιώνιον αυτού βουλήν εις τέλος αγαγείν σήμερον, πέμπει τον αρχάγγελον Γαβριήλ, ως ο ευαγγελιστής φησί Λουκάς, «εις Ναζαρέτ προς Παρθένον μεμνηστευμένην ανδρί, ώ όνομα Ιωσήφ, εξ οίκου και πατριάς Δαβίδ, και το όνομα της Παρθένου Μαρίας».

Προς Παρθένον μεν ουν τον αρχάγγελον ο Θεός πέμπει, και ταύτην μένουσαν παρθένον οικείαν ποιείται μητέρα δια μόνου προσρήματος, επειδήπερ, είπερ εκ σπέρματος συνελήφθη, ουκ αν ην καινός άνθρωπος, ουδ’ αναμάρτητος ην και των αμαρτανόντων σωτήρ˙ η γαρ της σαρκός προς γένεσιν κίνησις, ανυποτάκτως έχουσα προς τον ηγεμονεύειν εν ημίν παρά Θεού τεταγμένον νουν, ουκ εκτός παντάπασιν αμαρτίας εστί. Διο και ο Δαβίδ έλεγεν, «εν ανομίαις συνελήφθην και εν αμαρτίαις εκίσσησέ με η μήτηρ μου». Ει γουν εκ σπέρματος ην η του Θεού σύλληψις, ουκ αν ην καινός άνθρωπος, ουδέ της καινής και μηδαμώς παλαιουμένης ζωής αρχηγός˙ του γαρ παλαιού κόμματος ων και κληρονόμος εκείνου του πταίσματος, ουκ αν ηδυνήθη το πλήρωμα εν εαυτώ φέρειν της ακηράτου θεότητος και πηγήν ποιήσαι την σάρκα αυτού αγιασμού ανεξάντλητον˙ ως και των προπατόρων εκείνων τον μολυσμόν αποπλύναι περιουσία δυνάμεως και τοις εξής αρκείν προς αγιασμόν άπασι. Δια τούτο ουκ άγγελος, ουκ άνθρωπος, άλλ’ αυτός ο Κύριος ήλθε και έσωσεν ημάς, συλληφθείς και σαρκωθείς εν μήτρα Παρθένου και μείνας αναλλοιώτως Θεός.

Έδει δε και μάρτυρα την Παρθένον έχειν την ασπόρου συλλήψεως και συλλήπτορα προς τα κατ’ οικονομίαν τελεσθησόμενα. Τίνα ταύτα; Την επί Βηθλεέμ άνοδον, ένθα και ο παρά των ουρανίων αγγέλων καταγγελόμενός τε και δοξαζόμενος τόκος˙ την εις το ιερόν έλευσιν, ένθα παρά Συμεών και της Άννης ζωής και θανάτου Κύριος μαρτυρείται το βρέφος˙ την εις Αίγυπτον εξ Ηρώδου φυγήν και την εξ Αιγύπτου κατά τας ιεράς προρρήσεις επάνοδον και τ’ άλλα όσα νυν καταλέγειν ουκ ευχερές. Δια ταύτα μνήστωρ ο Ιωσήφ παρελήφθη και ο άγγελος επέμφθη προς παρθένον μεμνηστευμένην ανδρί ώ όνομα Ιωσήφ. Το δε εξ οίκου και πατριάς Δαβίδ επ’ αμφοτέρων νοήσεις˙ άμφω γαρ η τε Παρθένος και ο Ιωσήφ εις Δαβίδ το γένος ανέφερον.

«Και το όνομα», φησί, «της Παρθένου Μαριάμ˙ τούτο δε ερμηνεύεται Κυρία. Παρίστησι δε και το αξίωμα της Παρθένου και το βέβαιον της παρθενίας, και το εξηλλαγμένον αυτής του βίου και δια πάντων ηκριβωμένον και ως ειπείν παναμώμητον˙ κυρίως γαρ ούσα φερωνύμως παρθένος, πάσαν είχε την της αγνείας παντελή παγκτησίαν, παρθένος ούσα και το σώμα και την ψυχήν και τας της ψυχής δυνάμεις και τας του σώματος αισθήσεις πάσας μολυσμού παντός υπερανωκισμένας πλουτούσα και τοσούτο κυρίως τε και βεβαίως και ως ειπείν κεκυρωμένως και τοις πάσιν ασύλως τον άπαντα χρόνον, ώσπερ η κεκλεισμένη πύλη τα εντεθησαυρισμένα και το εσφραγισμένον βιβλίον οφθαλμοίς άψαυστα τηρεί τα εγγεγραμμένα˙ επεί και περί αυτής γέγραπται, «τούτό εστί το εσφραγισμένον βιβλίον, και αύτη η πύλη κεκλεισμένη έσται, και ουδείς ου μη διέλθη δι’ αυτής».

Αλλά και Κυρία πάλιν έτερον τρόπον η Παρθένος κατά την αξίαν, ως δεσπόζουσα πάντων, α τε τον φύσει του παντός δεσπότην εν παρθενία συλλαβούσά τε και τεκούσα θείως. Έτι γε μην Κυρία και ως ελευθέρα μόνον δουλείας και κυριότητος θείας επειλημμένη, αλλά και ως πηγή και ρίζα της του γένους ελευθερίας, και μάλιστα μετά τον απόρρητον και χαρμόσυνον τόκον˙ η γαρ ανδρί συζυγείσα κυριευομένη μάλλόν εστίν ή κυρία, και μάλιστα μετά τον περίλυπον και κατώδυνον τόκον, κατά την προς την Εύαν αράν εκείνην, «εν λύπαις τέξη τέκνα, και προς τον άνδρα σου η αποστροφή σου, και αυτός σου κυριεύσει»˙ ης αράς η παρθενομήτωρ, ελευθερούσα το ανθρώπινον γένος, την χαράν δι’ αγγέλου και την ευλογίαν αντιλαμβάνει˙ εισελθών γαρ, φησίν, ο άγγελος, είπε προς την Παρθένον, «χαίρε κεχαριτωμένη, ο Κύριος μετά σου, ευλογημένη συ εν γυναιξίν». Ου το μέλλον ο αρχάγγελος προκαταγγέλλει προς αυτήν λέγων, «ο Κύριος μετά σου», άλλ’ όπερ αοράτως εώρα τηνικαύτα τελούμενον εξαγγέλλει. Και χωρίον μεν ταύτην θείων και ανθρωπίνων χαρισμάτων κατανοών και δια πάντων κεκοσμημένην των χαρισμάτων του θείου Πνεύματος, κεχαριτωμένην ετύμως ανηγόρευσεν, ένοικον δε λαβούσαν ήδη κατιδών τον εν ώ τούτων απάντων οι θησαυροί, και προκαθορών την άληπον κυοφορίαν και τον άνευ ωδίνων εσόμενον τόκον, προσευηγελίσατο ταύτη χαίρειν και μόνην ευλογημένην είναι και δεδοξασμένην εικότως εν γυναιξί διετείνατο˙ τη γαρ υπερβολή της κατά την θεομήτορα Παρθένον δόξης ουκ έστι τις ετέρα δεδοξασμένη, καν εδοξάσθη.

Άλλ’ η Παρθένος ιδούσα και φοβηθείσα μη τις απατηλός άγγελος, η κλέπτων τας κατά την Εύαν απερισκέπτους, τον ασπασμόν ανεξετάστως ου παρεδέξατο˙ και την συνάφειαν, ην ούτος ευηγγελίζετο, προς Θεόν μήπω καθαρώς γνούσα, εταράχθη, φησίν, επί τω λόγω αυτού, απρίξ ως ειπείν και κατάκρας της παρθενίας αντεχομένη, «και διελογίζετο ποταπός είη ο ασπασμός ούτος». Δια τούτο και ο αρχάγγελος πάραυτα λύει τον θεοφιλή της κεχαριτωμένης Παρθένου φόβον, προς αυτήν ειπών˙ «μη φοβού Μαριάμ˙ εύρες γαρ χάριν παρά τω Θεώ». Τίνα χάριν; Ήτις μόνω δυνατή τω τα αδύνατα δυναμένη και μόνη σοι τετηρημένη προ των αιώνων. «Ιδού γαρ συλλήψη εν γαστρί»˙ σύλληψιν γαρ, φησίν, ακούουσα, μηδεμίαν υπολογίζου της παρθενίας παρατροπήν, μηδέ δια τούτο δυσχέραινε και ταράττου˙ τούτο γαρ το, ιδού συλλήψη, τηνικαύτα προς την παρθένον ούσαν λεγόμενον, σύνδρομον τηνικαύτα τη παρθενία την σύλληψιν υπεδείκνυ.

«Ιδού ουν συλλήψη», φησί, «και τέξη υιόν»˙ έχουσα γαρ ώσπερ νυν έχεις και μένουσα την παρθενίαν αδιαλώβητος, έμβρυον έξεις και τέξη τον του Υψίστου Υιόν˙ τούτο γαρ και Ησαΐας προορών εκ πολλών ετών προέλεγεν «ιδού η Παρθένος εν γαστρί έξει και τέξεται υιόν», και ότι, «προσήλθον προς την προφήτιν». Πώς ουν ο προφήτης προσήλθε προς την προφήτιν; Ως νυν ο αρχάγγελος προς αυτήν˙ ο γαρ νυν ούτος είδε, τούτο εκείνος προείδέ τε και προείπεν. Ότι δε προφήτις, προφητικήν έχουσα χάριν, η Παρθένος, η εν ευαγγελίω προς Θεόν ωδή ταύτης παραστήσει τω βουλομένω.

Προσήλθεν ουν, φησίν, ο Ησαΐας προς την προφήτιν, τω προβλεπτικώ πάντως πνεύματι και εν γαστρί έλαβε, πριν ελθείν των ωδίνων τον πόνον, εξέφυγε και έτεκεν άρσεν˙ ο δε αρχάγγελος νυν προς αυτήν, «τέξη», φησίν, «υιόν και καλέσεις το όνομα αυτού Ιησούν (ο ερμηνεύεται Σωτήρ)˙ ούτος γαρ έσται μέγας». Είπεν ουν Ησαΐας πάλιν, «θαυμαστός σύμβουλος, Θεός ισχυρός, εξουσιαστής, άρχων ειρήνης, πατήρ του μέλλοντος αιώνος». Τούτω συνωδά νυν και ο αρχάγγελος φησίν, «ούτος έσται μέγας, και υιός Υψίστου κληθήσεται». (Πώς δε ουκ είπεν, έστι μέγας και υιός Υψίστους, άλλ’ «έσται και κληθήσεται»; Ως περί του κατά Χριστόν ανθρωπίνου ποιούμενος τον λόγον), άμα και δηλών, ότι και γνωσθήσεται τοις πάσι και υπό τούτων τοιούτος υπάρχων κηρυχθήσεται, ως και τον Παύλον ύστερον λέγειν έχειν, «ο Θεός εφανερώθη εν σαρκί, εκηρύχθη εν έθνεσιν, επιστεύθη εν κόσμω». Αλλά και «δώσει», φησίν, «αυτώ Κύριος τον θρόνον Δαβίδ του πατρός αυτού, και βασιλεύσει επί τον οίκον Ιακώβ εις τους αιώνας και της βασιλείας αυτού ουκ έσται τέλος»˙ ου δε η βασιλεία εις αιώνας ούσα πέρας ουκ έχει, ο Θεός εστίν αυτός. Αλλά και πατέρα τον Δαβίδ ούτος έχει, ουκούν και άνθρωπός εστίν ο αυτός, ως είναι το τεχθησόμενον Θεόν ομού και άνθρωπον, υιόν τε ανθρώπου και υιόν Θεού, παρά Θεού και Πατρός ως άνθρωπος την αδιάδοχον βασιλείαν λαμβάνοντα, ως είδε και προανεκήρυξεν ο Δανιήλ˙ «εθεώρουν γαρ», φησίν, «έως ου θρόνοι ετέθησαν και Παλαιός Ημερών εκάθισε˙ και ιδού ως υιός ανθρώπου ερχόμενος επί των νεφελών του ουρανού και μέχρι του Παλαιού των Ημερών έφθασε, και αυτώ εδόθη η τιμή και η εξουσία˙ και η βασιλεία αυτού βασιλεία αιώνιος, και βασιλεί ετέρα ουχ υπολειφθήσεται».

Καθέσει δε επί τον θρόνον Δαβίδ και βασιλεύσει επί τον οίκον Ιακώβ˙ επειδή περ ο μεν Ιακώβ πατριάρχης των θεοσεβών εστίν απάντων, ο δε Δαβίδ πρώτος απάντων θεοσεβώς ομού και θεαρέστως εις τύπον εβασίλευσε Χριστού˙ ος πατριαρχίαν τε και βασιλείαν εις μίαν ουράνιον και αιώνιον συνήγαγεν αρχήν. Η δε κεχαριτωμένη Παρθένος των ούτως εξαισίων και θείων ως ήκουσε του αρχαγγέλου προς αυτήν ρημάτων, ότι «ο Κύριος μετά σου», και ιδού συλλήψη και υιόν τέξη τον βασιλεύοντα των αιώνων του Υψίστου Υιόν, «πώς έσται μοι», φησί, «τούτο; Επεί άνδρα ου γινώσκω». Ει γαρ και πνευματικόν άγαν και σαρκικών παθών υπερανωκισμένον μοι κομίζεις το ευαγγέλιον, αλλά σύλληψίν μοι λέγειν εν γαστρί και κύησιν και τόκον, και το «ιδού» προστίθης επί της συλλήψεως˙ «πώς ουν έσται μοι τούτο; Επεί άνδρα», φησίν, «ου γινώσκω».

Τούτό δε φησίν η Παρθένος ουκ απιστούσα, μαθείν δε το πράγμα κατά το δυνατόν ως έχει ζητούσα˙ δια τούτο και ο αρχάγγελος προς αυτήν, «Πνεύμα», φησίν, «άγιον επελεύσεται επί σε, και δύναμις Υψίστου επισκιάσει σοι˙ διο και το γεννώμενον άγιον, κληθήσεται Υιός Θεού». Αγία μεν γαρ ει συ, φησί, και κεχαριτωμένη, Παρθένε˙ Πνεύμα δε πάλιν άγιον επελεύσεται επί σε, δι’ αγιασμού προσθήκης υψηλοτέρας ετοιμάζον και προκαταρτίζον την εν σοι θεουργίαν˙ και δύναμις υψίστου επισκιάσει σοι, συνεπιρρωννύσά τε άμα και δια της εν σοι επισκιάσεως και συναφείας εαυτή μορφούσα την ανθρωπότητα, ως είναι το γεννώμενον άγιον, Υιόν Θεού και δύναμιν Υψίστου μεμορφωμένην κατ’ άνθρωπον˙ ιδού γαρ και Ελισάβετ η συγγενής σου στείρα τον άπαντα διανύσασα βίον, νυν εν γήρα, Θεού βουληθέντος, παραδόξως κυοφορεί, ότι ουκ αδυνατήσει παρά τω Θεώ παν ρήμα.

Τι ουν η κεχαριτωμένη προς ταύτα Παρθένος, και την σύνεσιν θεία και απαράμιλλος; Πάλιν προς τον Θεόν τρέχει και δι’ ευχής προς αυτόν ανατείνεται, προς τον αρχάγγελον λέγουσα˙ ει Πνεύμα καθά φης άγιον επελεύσεται επ’ εμέ, την εμήν φύσιν έτι καθαίρον και ενισχύον δέξασθαί με το σωτήριον κύημα, ει δύναμις Υψίστου επισκιάσει μοι, μορφύσα κατ’ άνθρωπον εν εμοί τον εν μορφή Θεού όντα και δημιουργούσα λοχείαν άσπορον, ει το γεννώμενον άγιον και Υιός Θεού και Θεός και βασιλεύς αιώνιος, ου γαρ αδυνατεί παρά τω Θεώ παν ρήμα, «ιδού η δούλη Κυρίου, γένοιτό μοι κατά το ρήμα σου». Και απήλθεν απ’ αυτής ο άγγελος, λιπών εν τη γαστρί ταύτης σώματι συνημμένον τον του παντός ποιητήν και δια της εν αυτή ταύτης συναφείας, η διηκόνησε, προξενήσας τω κόσμω την σωτηρίαν. Ούτω δε και Ησαΐας δι’ ων ήδη και μακαρίως ηξιώθη παθείν εναργώς προϋπέγραψεν. Ου γαρ αμέσως εώρακε τον Σεραφείμ εκ του κατ’ ουρανόν νοητού θυσιαστηρίου τον άνθρακα λαβόντα˙ δια γαρ της λαβίδος τούτον έλαβεν ο Σεραφείμ, δι’ ης και των αυτού χειλέων ήψατο, την κάθαρσιν διδούς. Τούτο δ’ ην το της λαβίδος εκείνω τω μεγάλω θεάματι ταυτόν, ο Μωσής εώρακε, βάτον εκ πυρός ημμένην και μη κατακαιομένην.

Τίς δ’ ουκ οίδεν, ως η παρθενομήτωρ εκείνη τε η βάτος και αύτη η λαβίς εστίν, εν εαυτή το θείον πυρ απυρπολύτως συλλαβούσα, κανταύθα διακονήσαντος αρχαγγέλου τη συλλήψει, και τον αίροντα την αμαρτίαν του κόσμου δι’ αυτής συνάψαντος τω ανθρωπειω γένει και δια της απορρήτου ταύτης συναφείας ημάς περικαθάραντος; Ουκούν η παρθενομήτωρ αύτη μόνη μεθόριόν εστί κτιστής και ακτίστου φύσεως˙ και αυτήν είσονται του αχωρήτου χώραν όσοι δη γινώσκουσι Θεόν και αυτήν υμνήσουσι μετά Θεόν όσοι τον Θεόν υμνούσιν. Αύτη και των προ αυτής αιτία και των μετ’ αυτήν προστάτις και των αιωνίων αγαθών πρόξενος. Αύτη των προφητών υπόθεσις, των Αποστόλων αρχή, των μαρτύρων εδραίωμα, των διδασκάλων κρηπίς. Αύτη των επί γης η δόξα, των κατ’ ουρανόν η τερπνότης, το πάσης κτίσεως εγκαλλώπισμα. Αύτη καταρχή και πηγή και ρίζα της αποκειμένης ημίν εν ουρανοίς ελπίδος.

Ης γένοιτο πάντας ημάς επιτυχείν ταις αυτής υπέρ ημών πρεσβείαις εις δόξαν του προ αιώνων εκ Πατρός γεννηθέντος και επ’ εσχάτων αιώνων εξ αυτής σαρκωθέντος Ιησού Χριστού του Κυρίου ημών˙ ώ πρέπει πάσα δόξα, τιμή και προσκύνησις, νυν και αεί και εις τους αιώνας των αιώνων. Αμήν.

**ΓΡΗΓΟΡΙΟΥ ΤΟΥ ΠΑΛΑΜΑ**

**ΟΜΙΛΙΑ 14**

**ΣΤΟΝ ΕΥΑΓΓΕΛΙΣΜΟ ΤΗΣ ΠΑΝΥΠΕΡΑΓΝΗΣ ΔΕΣΠΟΙΝΑΣ ΜΑΣ ΘΕΟΤΟΚΟΥ ΚΑΙ ΑΕΙΠΑΡΘΕΝΟΥ ΜΑΡΙΑΣ.**

Ο ψαλμωδός προτήτης, απαριθμώντας τα είδη της δημιουργίας και καθορώντας την αποτεθειμένη σ’ αυτά σοφία του Θεού, γεμάτος θαυμασμό ολόκληρος, εκεί που έγραφε ανεφώνησε˙ «πόσο μεγαλοπρεπή είναι τα έργα σου, Κύριε, όλα τα έπλασες με σοφία».1 Σ’ εμένα τώρα, που επιχειρώ να εξαγγείλω κατά δύναμι την σαρκική επιφάνεια του Λόγου που έκτισε τα πάντα, ποιός λόγος θα μου αρκέση για εξύμνησι; Εάν πραγματικά τα όντα είναι γεμάτα θαύμα και το ότι αυτά προήλθαν στην ύπαρξι από μη όντα είναι θείο και πολυύμνητο, πόσο θαυμασιώτερο και θειότερο είναι και πόσο αναγκαιότερο είναι να υμνήται από μας το να γίνη κάποιο από τα όντα θεός, και όχι απλώς θεός, αλλά ό όντως ων Θεός, και μάλιστα η φύσις μας που δεν μπόρεσε ή δεν θέλησε ούτε τον χαρακτήρα κατά τον οποίο έγινε να φυλάξη και γι’ αυτό δικαίως απωθήθηκε στα κατώτατα μέρη της γης; Διότι τόσο μεγάλο και θείο, τόσο απόρρητο και ακατανόητο είναι το ότι η φύσις μας έγινε ομόθεος και ότι δι’ αυτής μας εχαρίσθηκε η επάνοδος στο καλύτερο ώστε τούτο και στους αγίους αγγέλους και στους ανθρώπους, ακόμη και στους προφήτες, αν και αυτοί βλέπουν δια Πνεύματος, να μένη στην πραγματικότητα ανεπίγνωστο, μυστήριο που είναι κρυμμένο από τον αιώνα. Και γιατί αναφέρω μόνο πριν πραγματοποιηθή; Διότι και όταν έγινε, πάλι μένει μυστήριο, όχι βέβαια ότι έγινε αλλά πως έγινε˙ μυστήριο πιστευόμενο αλλά μη γινωσκόμενο, προσκυνούμενο, αλλά μη πολυπραγμονούμενο, προσκυνούμενο δε και πιστευόμενο δια μόνου του Πνεύματος˙ «διότι κανείς δεν μπορεί να ειπή Κύριον Ιησού, παρά στο άγιο Πνεύμα»,2 και το Πνεύμα είναι αυτό δια του οποίου προσκυνούμε και δια του οποίου προσευχόμαστε, λέγει ο απόστολος.3

Ότι δε το μυστήριο τούτο είναι ακατανόητο, όχι μόνο στους ανθρώπους, αλλά και στους αγγέλους και τους αρχαγγέλους, αποδεικνύει σαφώς και το γεγονός που εορτάζεται από εμάς σήμερα.4 Ο αρχάγγελος ευαγγελίσθηκε στην Παρθένο τη σύλληψι˙ όταν δε αυτή αναζητούσε τον τρόπο κι είπε προς αυτόν, «πώς θα μου συμβή τούτο, αφού δεν γνωρίζω άνδρα;», μη μπορώντας να ερμηνεύση τον τρόπο κατά κανένα τρόπο ο αρχάγγελος, κατέφυγε και αυτός προς τον Θεό, λέγοντας «Πνεύμα άγιο θα έλθη σ’ εσέ και δύναμις Υψίστου θα σε επισκιάση». Όπως δηλαδή, αν κανείς ερωτούσε τον Μωυσή, πώς κατασκευάζεται από γη άνθρωπος, πώς από χώμα προέρχονται οστά και νεύρα και σάρκα, πώς αισθητήρια από αναίσθητη ύλη, πώς πάλι άνθρωπος από την αδαμιαία πλευρά, πώς το οστούν διαπλώθηκε και διαιρέθηκε, ενώθηκε και συνδέθηκε, πώς από το οστούν προήλθαν σπλάγχνα και χυμοί διάφοροι και όλα τα άλλα; Όπως λοιπόν, αν κάποιος ερωτούσε αυτά τον Μωυσή, δεν θα έλεγε τίποτε περισσότερο πλην του ότι ο Θεός είναι που έλαβε χώμα από τη γη και έπλασε τον Αδάμ, και μια από τις πλευρές του Αδάμ και κατασκεύασε την Εύα, ώστε θα έλεγε μεν ποιος είναι ο κτίστης, αλλά τον τρόπο κατά τον οποίο έγιναν εκείνα δεν θα τον έλεγε˙ έτσι και ο Γαβριήλ, ότι τον άσπορο τόκο θα κατασκευάσουν το άγιο Πνεύμα και η δύναμις του Υψίστου, το είπε, το πώς όμως, δεν το είπε. Αν μάλιστα, όταν εμνημόνευσε προηγουμένως την Ελισάβετ, ότι συνέλαβε σε γηρατειά ενώ ήταν στείρα, δεν είχε να ειπή τίποτε παραπάνω πλην του ότι δεν είναι τίποτε αδύνατο για τον Θεό, πώς θα μπορούσε να ειπή τον τρόπο στην περίπτωσι αυτής που συνέλαβε κι εγέννησε παρθενικά;

Έχει όμως και κάτι περισσότερο το λεγόμενο από τον αρχάγγελο προς την Παρθένο, που ενέχει μεγαλύτερο μυστήριο˙ «θα έλθη», λέγει, «άγιο Πνεύμα σ’ εσέ και δύναμις Υψίστου θα σ’ επισκιάση».5 Γιατί; Διότι και το γεννώμενο δεν είναι προφήτης ούτε απλώς άνθρωπος, όπως ο Αδάμ, αλλά θα ονομασθή υιός του Υψίστου, σωτήρ και λυτρωτής του ανθρωπίνου γένους και βασιλεύς αιώνιος. Όπως τους λίθους που εξέπεσαν από κορυφή όρους και κινούνται έως το τέλος της υπωρείας τους διαδέχονται πολλοί κρημνοί, έτσι κι εμάς, αφού εξεπέσαμε από τη θεία εντολή στον παράδεισο κατεβήκαμε έως τον άδη, πολλά δεινά μας ευρήκαν διαδοχικά. Διότι δεν είναι μόνο η γη που ανέπτυξε αγκάθια και τριβόλια αιαθητά, κατά την κατάρα προς τον προπάτορα, αλλά εσπαρθήκαμε κι εμείς με τα πολυειδή αγκάθια των πονηρών παθών και τα φοβερά τριβόλια της αμαρτίας. Και δεν έλαβε το γένος μας εκείνη μόνη τη λύπη την οποία εκληροδότησε η προμήτωρ δια της προς αυτήν κατάρας, που την κατεδίκασε να γεννά με λύπη, αλλά και όλος ο βίος μας έγινε σχεδόν οδύνη και λύπη.

Ο Θεός όμως που μας έπλασε από ευσπλαγχνία επέβλεψε προς εμάς φιλανθρώπως και αφού έκλινε τους ουρανούς κατέβηκε και παίρνοντας από την αγία Παρθένο τη φύσι μας την ανακαίνισε και την επανέφερε, μάλλον δε την ανεβίβασε σε θείο και ουράνιο ύψος. Θέλοντας λοιπόν να πραγματοποιήση αυτό, μάλλον δε να φέρη σε πέρας την προαιώνια βουλή του σήμερα, στέλλει τον αρχάγγελο Γαβριήλ, όπως λέγει ο ευαγγελιστής Λουκάς, «στη Ναζαρέτ προς Παρθένο μνηστευμένη με άνδρα, του οποίου το όνομα ήταν Ιωσήφ, από το γένος και την πατριά του Δαβίδ, και το όνομα της Παρθένου ήταν Μαριάμ».6

Στέλλει λοιπόν ο Θεός τον αρχάγγελο προς Παρθένο και την καθιστά μητέρα του με μόνη την προσφώνησι αν και μένει παρθένος, επειδή βέβαια, αν συλλαμβανόταν από σπέρμα, δεν θα ήταν νέος άνθρωπος ούτε θα ήταν αναμάρτητος και σωτήρ των αμαρτωλών˙ διότι η κίνησις της σαρκός για γέννησι, αφού μένει ανυπότακτη προς τον νου που είναι ταγμένος να ηγεμονεύη των λειτουργιών μας, δεν ευρίσκεται εντελώς έξω από την αμαρτία. Γι’ αυτό και ο Δαβίδ έλεγε, «με ανομίες συνελήφθηκα και με αμαρτίες μ’ εκυοφόρησε η μητέρα μου».7 Εάν λοιπόν η σύλληψις του Θεού ήταν από σπέρμα, δεν θα ήταν νέος άνθρωπος ούτε αρχηγός της νέας και μη παλαιουμένης καθόλου ζωής. Αν ήταν της παλαιάς μερίδος και κληρονόμος εκείνου του πταίσματος, δεν θα μπορούσε να φέρη στον εαυτό του το πλήρωμα της άφθαρτης θεότητος και να κάμη την σάρκα του ανεξάντλητη αγιασμού, ώστε και των προπατόρων εκείνων ν’ αποπλύνη τον μολυσμό με περίσσεια δυνάμεως και στους επιγόνους όλους να επαρκή γι’ αγιασμό. Γι’ αυτό δε ήλθε άγγελος ούτε άνθρωπος, άλλ’ ο ίδιος ο Κύριος ήλθε και μας έσωσε, που συνελήφθηκε και εσαρκώθηκε σε μήτρα Παρθένου κι έμεινε αναλλοίωτος Θεός.

Έπρεπε δε να έχη και μάρτυρα της άσπορης συλλήψεως την Παρθένο και συνεργό σε όσα επρόκειτο να τελεσθούν κατ’ οικονομία. Ποιά είναι αυτά; Η άνοδος στη Βηθλεέμ, όπου θα ετελείτο και ο εξαγγελλόμενος και δοξαζόμενος τοκετός˙ η προσεέλευσις στο ιερό, όπου το βρέφος μαρτυρείται Κύριος ζωής και θανάτου από τον Συμεών και την Άννα˙ η φυγή στην Αίγυπτο εμπρός στον Ηρώδη και η επάνοδος από την Αίγυπτο κατά τις ιερές προφητείες και τα άλλα που δεν είναι εύκολο τώρα να απαριθμήσω. Γι’ αυτά παρελήφθηκε ως μνηστήρ ο Ιωσήφ και εστάλθηκε ο άγγελος σε παρθένο μνηστευμένη με άνδρα ονομαζόμενο Ιωσήφ. Την δε φάσι «από τον οίκο και την πατριά του Δαβίδ» θα την εννοήσης και για τους δύο˙ διότι τόσο η Παρθένος όσο και ο Ιωσήφ ανέφεραν την γενεά τους στον Δαβίδ.

Και το όνομα, λέγει, της Παρθένου ήταν Μαριάμ, που ερμηνεύεται Κυρία. Τούτο δεικνύει και το αξίωμα της Παρθένου και το βέβαιο της παρθενίας, και το αλλοιώτικο και προσεκτικό και κατά κάποιον τρόπο παναμώμητο του βίου της˙ διότι, επειδή ήταν κυρίως παρθένος φερωνύμως, είχε την πλήρη κατοχή της αγνείας, όντας παρθένος και στο σώμα και στην ψυχή, και κατέχοντας τις ψυχικές δυνάμεις και όλες τις αισθήσεις του σώματος υπεράνω κάθε μολυσμού, και μάλιστα τόσο κυρίως και βεβαίως και εγκύρως και καθ’ όλα ιερώς όλον τον χρόνο, όπως η κλεισμένη πύλη διατηρεί τους θησαυρούς και το σφραγισμένο βιβλίο διατηρεί τα γραπτά ανέγγικτα από τους οφθαλμούς˙ διότι περί αυτής έχει γραφή, τούτο είναι το σφραγισμένο βιβλίο και αυτή η πύλη θα είναι κλεισμένη, και κανείς δεν πρόκειται να περάση από αυτήν.8

Αλλά και με άλλον τρόπο πάλι είναι Κυρία η Παναγία κατ’ αξία, ως δεσπόζουσα των όλων, επειδή συνέλαβε σε παρθενία κι εγέννησε θείως τον κατά φύσι δεσπότη του παντός. Επίσης βέβαια είναι Κυρία όχι μόνο ως ελευθέρα από δουλεία και μέτοχος θείας κυριότητος, αλλά και ως πηγή και ρίζα της ελευθερίας του γένους, και μάλιστα μετά την απόρρητη και χαρμόσυνη γέννα. Διότι αυτή που συζεύχθηκε με άνδρα είναι μάλλον κυριευμένη παρά κυρία, και μάλιστα μετά την περίλυπη και οδυνηρή γέννα, κατά την αρά εκείνη προς την Εύα, «θα γεννήσης τέκνα με λύπη, θα εξαρτάσαι από τον άνδρα σου και αυτός θα σε αυθεντεύη»9˙ για να ελευθερώση από αυτήν την αρά το ανθρώπινο γένος η παρθενομήτωρ, λαμβάνει την χαρά και την ευλογία δια του αγγέλου˙ διότι ο άγγελος, λέγει, αφού εισήλθε είπε προς την Παρθένο, «Χαίρε κεχαριτωμένη, ο Κύριος είναι μαζί σου, είσαι ευλογημένη ανάμεσα στις γυναίκες». Ο αρχάγγελος δεν της προαγγέλλει το μέλλον λέγοντας, ο Κύριος είναι μαζί σου, αλλά εξαγγέλλει ό,τι έβλεπε τότε αοράτως να τελήται. Και αντιλαμβανόμενος ότι αυτή είναι τόπος θείων και ανθρωπίνων χαρισμάτων και στολισμένη με όλα τα χαρίσματα του θείου Πνεύματος, κυριολεκτικώς την αναγόρευσε κεχαριτωμένη, βλέποντας δε ότι ήδη έλαβε ένοικο αυτόν στον οποίο ευρίσκονται οι θησαυροί όλων τούτων και προορώντας τη ανώδυνη κυοφορία και την γέννα που θα εγινόταν χωρίς ωδίνες, της απηύθυνε το «χαίρειν» κι εβεβαίωσε ότι είναι η μόνη ευλογημένη και ευλόγως δοξασμένη ανάμεσα στις γυναίκες˙ διότι κατά την υπερβολή της δόξας της Θεομήτορος Παρθένου δεν υπάρχει άλλη δοξασμένη, κι αν εδοξάσθηκε.

Αλλά η Παρθένος, καθώς ει΄δε κι εφοβήθηκε μήπως είναι κάποιος απατηλός άγγελος, που παραπλανά τις απερίσκεπτες κατά το παράδειγμα της Εύας, δεν εδέχθηκε ανεξετάστως τον χαιρετισμό˙ και μη γνωρίζοντας ακόμη καθαρώς τον σύνδεσμο προς τον Θεό που ευαγγελιζόταν αυτός, εταράχθηκε, λέγει, με τον λόγο του, επιμένοντας σταθερά στην παρθενία, «και διαλογιζόταν τι είδους ασπασμός είναι αυτός». Γι’ αυτό ο αρχάγγελος διαλύει αμέσως τον θεοφιλή φόβο της χαριτωμένης Παρθένου, λέγοντάς της˙ «μη φοβήσαι, Μαρία˙ διότι επέτυχες την χάρι του Θεού». Ποιά χάρι; Αυτή που είναι δυνατή μόνο σ’ αυτόν που δύναται τα αδύνατα και εφυλάχθηκε προ των αιώνων σε σένα μόνη. «Ιδού θα συλλάβης τέκνο». Ακούοντας δε σύλληψι, λέγει, μη σκεφθής καμμιά αφαίρεσι της παρθενίας, μη στενοχωρήσαι και μη ταράσσεσαι γι’ αυτό˙ διότι τούτο το «ιδού θα συλλάβης», λεγόμενο τότε προς αυτήν που ήταν παρθένος, υπεδείκνυε πλέον τη σύλληψι ως συνοδοιπόρο με την παρθενία.

«Ιδού λοιπόν θα συλλάβης και θα γεννήσης υιόν»˙ δηλαδή παραμένοντας όπως είσαι σήμερα και διατηρώντας ανέπαφη την παρθενία σου, θα συλλάβης έμβρυο και θα γεννήσης τον υιόν του Υψίστου. Τούτο προβλέποντας και ο Ησαΐας πριν από πολλά χρόνια, έλεγε, «ιδού η Παρθένος θα κυοφορήση και θα γεννήση υιόν»,10  και «προσήλθα προς την προφήτιδα».11 Όπως τώρα ο αρχάγγελος προς αυτήν˙ διότι αυτό που είδε τώρα αυτός, τούτο προείδε εκείνος. Ότι δε η Παρθένος ήταν προφήτις, που είχε προφητική χάρι, θα το δείξη στον θέλοντα η ωδή της που περιέχεται στο ευαγγέλιο.12

Προσήλθε λοιπόν, λέγει, ο Ησαΐας προς την προφήτιδα, ασφαλώς με το προβλεπτικό πνεύμα και συνέλαβε τέκνο, πριν έλθη ο πόνος των ωδίνων, εξέφυγε και εγέννησε αρσενικό τέκνο˙ ο δε αρχάγγελος λέγει τώρα προς αυτήν, «θα γεννήσης υιόν και θα τον ονομάσης Ιησούν, που ερμηνεύεται Σωτήρ˙ θα είναι δε μέγας». Είπε λοιπόν πάλι ο Ησαΐας, «θαυμαστός σύμβουλος, Θεός ισχυρός, εξουσιαστής, άρχων ειρήνης, πατήρ του μέλλοντος αιώνος».13 Ομοίως με αυτόν τώρα λέγει και ο αρχάγγελος, «αυτός θα είναι μέγας και θα ονομασθή υιός Υψίστου» (πώς δε δεν είπε, είναι μέγας και υιός Υψίστου, αλλά θα είναι και θα ονομασθή; Τούτο συμβαίνει διότι ωμιλούσε περί του ανθρωπίνου προσλήμματος του Χριστού), ενώ συγχρόνως δηλώνει ότι και θα γνωσθή σε όλους και από αυτούς θα κηρυχθή ότι είναι τέτοιας λογής, ώστε ύστερα να μπορή και ο Παύλος να λέγη, «ο Θεός εφανερώθηκε με σάρκα, εκηρύχθηκε στα έθνη, επιστεύθηκε στον κόσμο».14 Αλλά λέγει επίσης, «θα του δώση ο Κύριος τον θρόνο του πατρός του Δαβίδ, και θα βασιλεύση στο γένος του Ιακώβ επί αιώνες και της βασιλείας του δεν θα υπάρξη τέλος»˙ αυτός δε, του οποίου η βασιλεία ως αιωνία δεν έχει τέλος, είναι ο ίδιος ο Θεός. Άλλ’ αυτός έχει και πατέρα τον Δαβίδ, επομένως είναι ο ίδιος και άνθρωπος, ώστε αυτός που θα γεννηθή να είναι συγχρόνως Θεός και άνθρωπος, υιός ανθρώπου και υιός Θεού, που ως άνθρωπος λαμβάνει την αδιάδοχη βασιλεία από το Θεό Πατέρα, όπως είδε και προεξήγγειλε ο Δανιήλ˙ «παρατηρούσα», λέγει, «έως ότου ετοποθετήθηκαν θρόνοι κι εκάθησε ο Παλαιός των ημερών˙ και ιδού κάποιος ως υιός ανθρώπου ερχόταν επάνω στις νεφέλες του ουρανού και έφθασε μέχρι των Παλαιού των ημερών, κι εδόθηκε σ’ αυτόν η τιμή και η εξουσία˙ και η βασιλεία του είναι βασιλεία αιώνιος και δεν θα δοθή σε άλλον βασιλέα».15

Θα καθήση δε στον θρόνο του Δαβίδ και θα βασιλεύση στο γένος του Ιακώβ˙ επειδή βέβαια ο μεν Ιακώβ είναι πατριάρχης όλων των θεοσεβών, ο δε Δαβίδ είναι ο πρώτος από όλους που εβασίλευσε θεοσεβώς μαζί και θεαρέστως σε τόπο του Χριστού, ο οποίος συνήνωσε σε μια αρχή ουράνια και αιώνια την πατριαρχία και την βασιλεία. Η δε χαριτωμένη Παρθένος, μόλις ήκουσε από τον αρχάγγελο τα τόσο εξαίσια και θεία λόγια, ότι ο Κύριος είναι μαζί σου, και ιδού θα συλλάβης και θα γεννήσης υιό, λέγει, «πώς θα μου συμβή τούτο; Διατί δεν έχω σχέσεις με άνδρα». Διότι αν και μου μεταφέρεις πολύ πνευματικό και ανώτερο σαρκικών παθών μήνυμα, από το άλλο μέρος μου αναφέρεις σύλληψι στην γαστέρα και κυοφορία και τοκετό, προσθέτεις δε για τη σύλληψι και το ιδού˙ πώς λοιπόν θα μου συμβή τούτο; Διότι, λέγει, δεν έχω σχέσεις με άνδρα.

Λέγει δε τούτο η Παρθένος, όχι από απιστία, άλλ’ επειδή εζητούσε να μάθη κατά το δυνατό πώς έχει το πράγμα˙ γι’ αυτό και ο αρχάγγελος λέγει προς αυτή, «Πνεύμα άγιο θα έλθη σ’ εσένα και δύναμις του Υψίστου θα σ’ επισκιάση˙ γι’ αυτό και το άγιο που θα γεννηθή θα ονομασθή Υιός Θεού». Αγία βέβαια είσαι εσύ, λέγει, και χαριτωμένη, Παρθένε˙ Πνεύμα δε πάλι άγιο θα έλθη σ’ εσένα, που θα ετοιμάση και καταρτίση την θεουργία μέσα σου με υψηλοτέρα προσθήκη αγιασμού˙ και θα σε επισκιάση δύναμις Υψίστου, η οποία συγχρόνως θα σε ενδυναμώνη και δια της επισκιάσεως σ’ εσένα και της συναφείας με τον εαυτό της θα μορφώνη την ανθρωπότητα, ώστε το γεννώμενο να είναι άγιο, Υιός Θεοόυ και δύναμις Υψίστου μορφωμένη κατά άνθρωπο. Διότι εξ άλλου ιδού και η Ελισάβετ η συγγενής σου, που επέρασε όλον τον βίον της στείρα, τώρα με την βούλησι του Θεού σε γηρατειά παραδόξως κυοφορεί, διότι κανένα πράγμα δεν είναι αδύνατο για τον Θεό.

Τί πράττει λοιπόν προς αυτά η χαριτωμένη Παρθένος, η θεία κατά την σύνεσι και απαράμιλλη; Πάλι τρέχει προς τον Θεό και απευθύνεται προς αυτόν με ευχή λέγοντας προς τον αρχάγγελο˙ αν, όπως λέγεις, έλθη σ’ εμένα άγιο Πνεύμα, για να με καθαρίση περισσότερο και να με δυναμώση να δεχθώ το σωτήριο έμβρυο, αν μ’ επισκιάση δύναμις του Υψίστου που θα μορφώση μέσα μου κατά τον άνθρωπο αυτόν που φέρει την μορφή του Θεού και θα δημιουργήση άσπορη λοχεία, αν το γεννώμενο θα είναι άγιο και Υιός Θεού και Θεός και βασιλεύς αιώνιος, βέβαια τίποτε δεν είναι αδύνατο για τον Θεό, «ιδού εγώ η δούλη του Κυρίου, ας γίνη σύμφωνα με το λόγο σου». Κι έφυγε από εκεί ο άγγελος, αφού άφησε στην γαστέρα της τον ποιητή του σύμπαντος συνημμένο με σώμα και αφού με την συνάφεια αυτή, που εξυπηρέτησε, προξένησε την σωτηρία του κόσμου. Έτσι και ο Ησαΐας προεικόνισε εναργώς με όσα αξιώθηκε ήδη μακαρίως να πάθη. Διότι αυτός δεν είδε τον Σεραφείμ να παίρνη αμέσως τον άνθρακα από το νοητό θυσιαστήριο του ουρανού˙ τούτον τον επήρε ο Σεραφείμ με την λαβίδα, με την οποία έγγισε και τα χείλη του, δίδοντας την κάθαρσι. Αυτή η εμπειρία της λαβίδας ήταν το ίδιο μ’ εκείνο το μεγάλο θέαμα που είδε ο Μωυσής, μια βάτο που ήταν αναμμένη με πυρ και δεν κατακαιόταν.

Ποιός δεν γνωρίζει ότι εκείνη η βάτος και αυτή η λαβίδα ήσαν σαν η παρθενομήτωρ, που συνέλαβε μέσα της το θείο πυρ απυρπολήτως, αφού και εδώ αρχάγγελος εμεσίτευε στην σύλληψι και συνήνωνε δι’ αυτής τον αίροντα την αμαρτία του κόσμου με το ανθρώπινον γένος και με την απόρρητη συνάφεια μας εξάγνισε; Επομένως αυτή η παρθενομήτωρ είναι η μόνη μεθόριο κτιστής και άκτιστης φύσεως˙ όσοι βέβαια γνωρίζουν το Θεό θα αναγνωρίσουν και αυτήν την χώρα του αχωρήτου και αυτήν θα υμνήσουν μετά τον Θεό όσοι υμνούν τον Θεό. Αυτή είναι και αιτία των πριν από αυτή και προστάτις των μετά από αυτή και πρόξενος των αιωνίων αγαθών. Αυτή είναι υπόθεσις των προφητών, αρχή των Αποστόλων, εδραίωμα των μαρτύρων, κρηπίδα των διδασκάλων. Αυτή είναι η δόξα των επί γης, η τερπνότης των ουρανίων, το εγκαλλώπισμα όλης της κτίσεως. Αυτή είναι η καταρχή, η πηγή και η ρίζα της αποθησαυρισμένης για μας ελπίδος στους ουρανούς.

Αυτήν την ελπίδα είθε ν’ αποκτήσωμε όλοι εμείς με τις δικές της πρεσβείες για μας, σε δόξα του προ αιώνων γεννηθέντος από τον Πατέρα και σαρκωθέντος κατά τους τελευταίους αιώνες από αυτήν Ιησού Χριστού του Κυρίου μας. Σ’ αυτόν πρέπει κάθε δόξα, τιμή και προσκύνησις, τώρα και πάντοτε και στους αιώνες των αιώνων. Γένοιτο.

**ΥΠΟΣΗΜΕΙΩΣΕΙΣ**

1. Ψαλμ. 103, 24.
2. Α’ Κορ. 12, 3.
3. Ρωμ. 8, 26.
4. Λουκά 1, 26-38.
5. Λουκά 1, 35.
6. Λουκά 1, 27.
7. Ψαλμ. 50, 7.
8. Ιεζ. 44, 2.
9. Γεν. 3, 16.
10. Ησ. 7, 14.
11. Ησ. 8, 3.
12. Λουκά 1, 46-55.
13. Ησ. 9, 6.
14. Α’ Τιμ. 3, 16.
15. Δαν.

Η/Υ επιμέλεια Σοφίας Μερκούρη.